U-I-144/00
Natisni
Opravilna št.:
U-I-144/00
Datum odločitve:
19. 10. 2000
Objavljeno:
OdlUS IX, 244
ECLI:
ECLI:SI:USRS:2000:U.I.144.00
Akt:
Predpisi Občine Vojnik, ki določajo prispevke in takse, ki se plačujejo na podlagi računov za porabljeno vodo
Izrek:
Postopek za preizkus pobude za oceno ustavnosti in zakonitosti predpisov Občine Vojnik, ki določajo prispevke in takse, ki se plačujejo na podlagi računov za porabljeno vodo, se ustavi.
Evidenčni stavek:
Ustavno sodišče je postopek za preizkus pobude za oceno ustavnosti in zakonitosti predpisov ustavilo, ker pobudnik v dopolnitvi pobude ni navedel podatkov, ki so potrebni za nadaljevanje postopka. Ustavno sodišče pa po 21. členu ZUstS ne more odločati o pravilnosti zaračunavanja prispevkov v posamičnih primerih in o povrnitvi škode. Te zahtevke lahko prizadeti uveljavljajo v postopkih pred pristojnimi sodišči.
Geslo:
Ustavno sodišče, nepopolna vloga in njena nedopolnitev v določenem roku.
Pravna podlaga:
Zakon o Ustavnem sodišču (ZUstS), 21., 3. odst. 28. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Dušan Gorkič, Vojnik
Datum vloge:
22. 5. 2000
Vrsta odločitve:
sklep
Vrsta rešitve:
ustavitev
Dokument:
US20389
Dokument v PDF obliki:
U-I-144-00.pdf
117 KB
Prenesite datoteko
U-I-144/00
19. 10. 2000
S K L E P
Ustavno sodišče je v postopku za preizkus pobude Dušana Gorkiča iz Vojnika in drugih na seji dne 19. oktobra 2000
s k l e n i l o:
Postopek za preizkus pobude za oceno ustavnosti in zakonitosti predpisov Občine Vojnik, ki določajo prispevke in takse, ki se plačujejo na podlagi računov za porabljeno vodo, se ustavi.
O b r a z l o ž i t e v
1. Pobudnik je z vlogo z dne 21. 4. 2000 izpodbijal predpise Občine Vojnik, ki določajo obveznost plačevanja prispevkov in taks, kot izhajajo iz računov, ki mu jih izstavlja komunalno podjetje. Navaja, da je dolžan plačevati poleg porabljene vode tudi druge komunalne obveznosti, kot so: vodni prispevek, prispevek za razvoj voda, števnino, takso na onesnaževanje voda in takso za obremenjevanje. Meni, da plačevanje teh prispevkov ni v skladu z Ustavo, saj se komunalne storitve, za katere se ti prispevki plačujejo, ne opravljajo ali pa so opravljene nekvalitetno.
2. Ustavno sodišče je pobudnika pozvalo, naj nejasno in nepopolno vlogo v roku 15 dni dopolni, da bo mogoče ugotoviti, katere predpise Občine Vojnik izpodbija ter s katerimi predpisi naj bi bili ti v neskladju in iz katerih razlogov.
3. Pobudnik je vlogo dopolnil s pojasnili, da se ob neurjih stekajo meteorne in fekalne vode na dvorišče večstanovanjskega objekta, v katerem živi, nato pa v klet in v njegovo stanovanje, ki je v pritličju. Pred leti naj bi bila nestrokovno opravljena komunalna dela na cesti in od takrat je prisiljen ob večjih nalivih izčrpavati vodo iz stanovanja z lastno črpalko, zaradi neurejenega odvajanja odplak pa sam plačuje tudi odvoz fekalij.
Pobudnik je Ustavnemu sodišču priložil izvedensko mnenje, ki potrjuje, da je objekt ob neurjih ogrožen zaradi nepravilnega naklona pločnika v bližini, ki je bil zgrajen leta 1995.
Pobudnik navaja, da mu Občina še ni povrnila niti škode, ki jo je utrpel pred tremi leti. Ustavnemu sodišču zato predlaga, naj Občini naloži dolžnost povrnitve škode, ki mu nastaja, skupaj z zamudnimi obrestmi. Pobudi so se pridružili drugi stanovalci objekta in potrdili navedbe pobudnika ter pojasnili, da ob neurjih voda ogroža tudi njihove kleti.
4. Ker pobudnik v dopolnitvi pobude ni navedel podatkov, ki so potrebni za nadaljevanje postopka, je Ustavno sodišče postopek za preizkus pobude za oceno ustavnosti in zakonitosti predpisov ustavilo. V tem postopku pa Ustavno sodišče ne more odločati o pravilnosti zaračunavanja prispevkov v posamičnih primerih in o povrnitvi škode, ki nastaja stanovalcem večstanovanjskega objekta zaradi morebiti nestrokovno izvedenih del na cesti oziroma zaradi nepravilnega odvajanja fekalnih in meteornih voda. Te zahtevke lahko prizadeti uveljavljajo v postopkih pred pristojnimi sodišči.
5. Ustavno sodišče je sprejelo ta sklep na podlagi tretjega odstavka 28. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
Namestnik predsednika:
dr. Lojze Ude